ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2300/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Δικαιώματα συμμετοχής των αναπήρων σε πρωτεύοντα προγράμματα

Μέχρι ποίου σημείου τα προγράμματα LEONARDO, SOCRATES, PHARE και TACIS καθώς και άλλα σχετικά κοινοτικά προγράμματα λαμβάνουν υπόψη τα δικαιώματα των αναπήρων να συμμετέχουν σε πρωτεύοντα προγράμματα;

Ποιά μέτρα λαμβάνει η Επιτροπή για να βελτιωθεί η κατάσταση αυτή, όταν υποβάλλονται αιτήσεις κοινοτικής χρηματοδότησης στο μέλλον;

Aπάντηση του κ. Flynn εξ ονόματος της Επιτροπής (18 Οκτωβρίου 1996)

Όλα τα κοινοτικά προγράμματα στον τομέα της εκπαίδευσης και της κατάρτισης προβλέπουν μέτρα με σκοπό να εξασφαλιστεί η συμμετοχή ατόμων με ειδικές ανάγκες.

Το πρόγραμμα Νεότητα για την Ευρώπη αποσκοπεί στην προώθηση της συμμετοχής των μειονεκτούντων νέων, συμπεριλαμβανομένων των νέων με φυσικές ή διανοητικές αναπηρίες. Το ένα τρίτο του ετήσιου προϋπολογισμού του προγράμματος προορίζεται για τα σχέδια που αφορούν μειονεκτούντες νέους.

Σύμφωνα με την απόφαση για τη θέσπιση του προγράμματος, το πρόγραμμα Σωκράτης ανταποκρίνεται στις ανάγκες των ατόμων με ειδικές ανάγκες με σειρά θετικών μέτρων, κυρίως παρέχοντας προτεραιότητα στα σχέδια που αφορούν την εκπαίδευση των νέων ατόμων με ειδικές ανάγκες.

Η απόφαση για τη θέσπιση του προγράμματος Leonardo ορίζει επίσης ότι ένας από τους στόχους του προγράμματος είναι η προώθηση ίσης πρόσβασης για τα άτομα με ειδικές ανάγκες σε αρχική ή συνεχή κατάρτιση. Τα άτομα με ειδικές ανάγκες περιλαμβάνονται συνεπώς στις ομάδες στόχους των ενεργειών του προγράμματος και αποδίδεται σε αυτά προταρχική σημασία. Έτσι, το 1995, εγκρίθηκαν 17 σχέδια που αφορούν ειδικά τα άτομα με ειδικές ανάγκες.

Στο πλαίσιο των προγραμμάτων Phare και Tacis ξεκίνησαν ειδικές ενέργειες υπέρ των ατόμων με ειδικές ανάγκες μέσω ενεργειών που αναπτύχθηκαν από τα υποπρογράμματα «Dιmocratie» και «Lien». Οι πρωτοβουλίες αυτές χρηματοδοτούν κυρίως τα σχέδια των μη κυβερνητικών οργανώσεων, τα οποία έχουν ως στόχο να συμβάλουν στην απαγόρευση των διακρίσεων και στην κοινωνική ένταξη των ατόμων με ειδικές ανάγκες.

Τέλος, στο πλαίσιο της νέας στρατηγικής για την ισότητα των ευκαιριών των ατόμων με ειδικές ανάγκες, η Επιτροπή σκοπεύει να ενισχύσει γενικώς το συνυπολογισμό των δικαιωμάτων και των αναγκών των ατόμων με ειδικές ανάγκες στις διάφορες κοινοτικές πολιτικές. Για το σκοπό αυτό καθορίστηκε σειρά πρωτοβουλιών.
ΓΡΑΠΤΗ ΕΡΩΤΗΣΗ E-2359/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Προσχέδιο προϋπολογισμού 1997

Μολονότι επικροτούμε την απόφαση της Επιτροπής να επανεγγράψει τη θέση Α-3014 «η Ευρώπη μας» υπέρ της εκκίνησης της λειτουργίας της ένωσης «Η Ευρώπη μας», θα μπορούσε η Επιτροπή να αιτιολογήσει τη θέλησή της να υποστηρίξει την ένωση αυτή κατά τη φάση εκκίνησής της, και μπορεί να διευκρινίσει κατά πόσον η ενίσχυση αυτή εγγράφεται στο πλαίσιο συγχρηματοδότησης ή εάν η Επιτροπή αποτελεί τη μόνη χρηματοδοτική πηγή της ένωσης;

Απάντηση του κ. Santer εξ ονόματος της Επιτροπής (10 Οκτωβρίου 1996)

Οι στόχοι της εργασίας που επιτελεί η ένωση «η Ευρώπη μας» ενδιαφέρουν άμεσα τη διαδικασία που έχει ξεκινήσει στο κοινοτικό επίπεδο. Η Επιτροπή έκρινε ότι η υποστήριξη μιας τέτοιου είδους πρωτοβουλίας θα μπορούσε να δώσει περαιτέρω ώθηση στον προβληματισμό για την ευρωπαϊκή οικοδόμηση. Η ενίσχυση προβλέπεται να λάβει τη μορφή συγχρηματοδότησης.
ΓΡΑΠΤΗ ΕΡΩΤΗΣΗ E-2325/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Συντάξεις και ίσες ευκαιρίες

Μετά την υποβολή στο Ευρωπαϊκό Κοινοβούλιο της αναφοράς αριθ. 221/94 από ομάδα Ιταλίδων που πλήττονται από τον νόμο 503/95 (άρθρο 4) με τον οποίο καθιερώνεται η αρχή του σωρευτικού υπολογισμού για τις συντάξεις των συζύγων, η Επιτροπή Αναφορών του Ευρωπαϊκού Κοινοβουλίου απάντησε στις αναφέρουσες ότι έχει ζητήσει επανειλημμένα από την ιταλική κυβέρνηση διευκρινίσεις για το συγκεκριμένο θέμα που θίγει εντονότατα την κεκτημένη, πλέον, θέση περί ίσων ευκαιριών και ότι, με την τελευταία επιστολή της, ζήτησε από την ιταλική κυβέρνηση να απαντήσει στις ερωτήσεις που της έχουν τεθεί κατ'επανάληψη εντός διαστήματος ενός μηνός από την παραλαβή της επιστολής.

Δεδομένου ότι μέχρι σήμερα δεν έχει φθάσει καμία απάντηση ζητείται από την Επιτροπή να ενεργήσει με τον τρόπο που η ίδια κρίνει προσφορότερο ώστε να υποχρεώσει το ιταλικό κράτος να ανταποκριθεί στις υποχρεώσεις του.

Απάντηση του κ. Flynn εξ ονόματος της Επιτροπής (15 Οκτωβρίου 1996)

Σε συνέχεια της καταγγελίας στην οποία αναφέρεται το αξιότιμο μέλος και την οποία υπέβαλαν 6 γυναίκες ιταλικής ιθαγένειας υποστηρίζοντας ότι υπάρχει στην ιταλική νομοθεσία διάκριση κατά παράβαση της οδηγίας 79/7/ΕΟΚ ((ΕΕ αριθ. L 6 της 10.1.1979. )) σχετικά με την προοδευτική θέση σε εφαρμογή της αρχής της ισότητας μεταχείρισης μεταξύ ανδρών και γυναικών όσον αφορά την κοινωνική ασφάλιση, η Επιτροπή ζήτησε πληροφορίες από την ιταλική κυβέρνηση, η οποία διαβίβασε απάντηση συνοδευόμενη από τα εν λόγω νομοθετικά κείμενα, στις 15 Ιουνίου 1995.

Από την απάντηση αυτή προκύπτει ότι το νομοθετικό διάταγμα αριθ. 503 της 30ής Δεκεμβρίου 1992, το οποίο αποτελεί αντικείμενο της καταγγελίας, τροποποίησε το σύστημα συνταξιοδότησης που ίσχυε μέχρι τότε στην Ιταλία συγκεκριμένα αυξάνοντας τις απαιτήσεις όσον αφορά τις εισφορές. Το άρθρο 2, ιδιαίτερα, αύξησε προοδευτικά την περίοδο εισφορών που είναι απαραίτητη για την χορήγηση σύνταξης γήρατος. Η αρχή αυτή εφαρμόζεται σε όλα τα ασφαλισμένα άτομα χωρίς διάκριση φύλου. Αντίθετα, η προοδευτική αύξηση της ηλικίας συνταξιοδότησης, η οποία δεν αμφισβητείται από τις καταγγέλλουσες, διατηρεί τη διαφορά 5 ετών μεταξύ ανδρών και γυναικών η οποία υπήρχε ήδη στο προηγούμενο σύστημα παραμένοντας σύμφωνη προς τους προσανατολισμούς της οδηγίας, η οποία επιτρέπει στα κράτη μέλη να αποκλείουν από το πεδίο εφαρμογής αυτής την ηλικία συνταξιοδότησης.

Από το φάκελο προκύπτει ότι οι ιταλίδες εργαζόμενες οι οποίες απευθύνθηκαν στο Κοινοβούλιο διαμαρτύρονται μάλλον για μια διάκριση μεταξύ μόνων και παντρεμένων γυναικών όσον αφορά το άνοιγμα του δικαιώματος ελάχιστης σύνταξης. Πράγματι, το άρθρο 4 του νομοθετικού διατάγματος αριθ. 503/92, που αναφέρεται παραπάνω, καθορίζει νέα όρια όσον αφορά τα εισοδήματα για την δυνατότητα χορήγησης ελάχιστης σύνταξης, λαμβανομένου υπόψη επίσης του εισοδήματος του συζύγου. Κατά συνέπεια, κατά τη γνώμη της Επιτροπής, δεν φαίνεται ότι τα μέτρα αυτά παραβιάζουν τις αρχές που θεσπίζει η οδηγία 79/7/ΕΟΚ, καθόσον πρόκειται για μέτρα ορθολογικοποίησης του συστήματος συνταξιοδότησης που εφαρμόζονται σε όλους τους ασφαλισμένους.
ΓΡΑΠΤΗ ΕΡΩΤΗΣΗ E-2363/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Ανθρώπινα δικαιώματα στις Ηνωμένες Πολιτείες

Απαντώντας σε ερώτηση που υπέβαλα στην Επιτροπή στην αρχή του χρόνου (αριθ. Ε-0681/96) ((ΕΕ C 185 της 25.6.1996, σελ.79. )), ο κ. Marin δήλωσε ότι «οι συμφωνίες συνεργασίας πρέπει να κάνουν ρητώς αναφορά στα ανθρώπινα δικαιώματα... το δε ποινικό δίκαιο, και συγκεκριμένα οι διαδικαστικές πτυχές, έχει προφανή επίπτωση επί αυτών των θεμελιωδών θεμάτων.»

Δεδομένου ότι η Διεθνής Επιτροπή Νομικών έκρινε ότι η άσκηση της θανατικής ποινής στις Ηνωμένες Πολιτείες είναι «αυθαίρετη και διαπράττει φυλετικές διακρίσεις», θα μπορούσε η Επιτροπή να θίξει αυτό το τόσο σοβαρό θέμα της παράβασης των ανθρωπίνων δικαιωμάτων κατά τη διάρκεια προσεχών εμπορικών διαπραγματεύσεων, ή μήπως αυτού του είδους οι παρεμβάσεις θεωρούνται κατάλληλες μόνο για φτωχότερες τρίτες χώρες;

Απάντηση του Sir Leon Brittan, εξ ονόματος της Επιτροπής (4 Οκτωβρίου 1996)

Η Επιτροπή συμφωνεί για το ότι η θανατική ποινή αποτελεί σοβαρό θέμα και για το ότι πρέπει να τηρούνται οι εγγυήσεις που αναφέρονται στο Διεθνές Σύμφωνο αστικών και πολιτικών δικαιωμάτων και σε άλλες διεθνείς πράξεις.

Δεν θεωρεί, ωστόσο, ότι χρειάζεται να θιγεί το θέμα με τις Ηνωμένες Πολιτείες, όπου η δικαιοσύνη εξασφαλίζεται κυρίως με το δικαίωμα υπεράσπισης και την ύπαρξη διαδικασιών έφεσης.
ΓΡΑΠΤΗ ΕΡΩΤΗΣΗ E-2302/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Διυπηρεσιακή ομάδα για θέματα αναπήρων

Λαμβάνοντας υπόψη την πρόσφατη δήλωση και υπόσχεση της ΓΔ V να ενισχύσει τη Διυπηρεσιακή Ομάδα για θέματα αναπήρων, μπορεί να δηλώσει η Επιτροπή πότε συνήλθε η τελευταία Διυπηρεσιακή Ομάδα, τι συζήτησε, πότε θα συνέλθει η νέα Διυπηρεσιακή Ομάδα και τι θα συζητήσει;

Απάντηση του κ. Flynn εξ ονόματος της Επιτροπής (16 Οκτωβρίου 1996)

Η τελευταία συνεδρίαση της διϋπηρεσιακής ομάδας που ασχολείται με την ένταξη των ατόμων με ειδικές ανάγκες πραγματοποιήθηκε στις 29 Νοεμβρίου 1995. Στη συνεδρίαση αυτή εξετάστηκαν οι δραστηριότητες των διαφόρων γενικών διευθύνσεων οι οποίες έχουν αντίκτυπο στα άτομα με ειδικές ανάγκες, το σχέδιο έκθεσης της ενδιάμεσης αξιολόγησης του Helios II, η δυνατότητα σύστασης ευρωπαϊκής συμβουλευτικής επιτροπής των ατόμων με ειδικές ανάγκες, οι αρμοδιότητες ανά κλάδο μετά το Helios II, ένα σχέδιο κώδικα ορθής πρακτικής σχετικά με την απασχόληση των ατόμων με ειδικές ανάγκες στην Επιτροπή και η αμοιβαία αναγνώριση των καρτών στάθμευσης για τα άτομα με ειδικές ανάγκες.

Στην επόμενη συνεδρίαση της διϋπηρεσιακής ομάδας, που θα πραγματοποιηθεί τον Οκτώβριο του 1996, θα εξεταστούν, μεταξύ άλλων, οι ενέργειες που πρέπει να αναληφθούν με βάση την ανακοίνωση της Επιτροπής σχετικά την ισότητα ευκαιριών για τα άτομα με ειδικές ανάγκες ((COM(96) 406. )), που εγκρίθηκε στις 30 Ιουλίου 1996, και επίσης θα επανεξεταστούν οι τρόποι ενίσχυσης των ενεργειών στον εν λόγω τομέα σε όλες τις συναφείς πολιτικές και ενέργειες της Επιτροπής.

Κατά το διάστημα που μεσολάβησε πραγματοποιήθηκαν συχνές διμερείς επαφές.
ΓΡΑΠΤΗ ΕΡΩΤΗΣΗ P-2351/96 υποβολή: Susan Waddington (PSE) προς την Επιτροπή (8 Αυγούστου 1996)

Θέμα: Εφαρμογή της κοινοτικής οδηγίας 79/409/ΕΟΚ περί της διατηρήσεως των αγρίων πτηνών και της οδηγίας 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας όσον αφορά τη ροή του ποταμού Δουνάβεως μεταξύ του

1. Γνωρίζει η Επιτροπή ότι η Ομοσπονδιακή Δημοκρατία της Γερμανίας, παραβιάζοντας το άρθρο 4, παρ. 1 και 2, της κοινοτικής οδηγίας 79/409/ΕΟΚ ((ΕΕ L 103 της 25.04.1979, σελ. 1. )) περί της διατηρήσεως των αγρίων πτηνών, δεν ανεγνώρισε την κοιλάδα του Δουνάβεως μεταξύ του Regensburg και του Vilshofen και την περιοχή των εκβολών του ποταμού Ίζαρ ως ζώνες προστασίας σύμφωνα με το πνεύμα της εν λόγω οδηγίας;

2. Ποιά μέτρα προτίθεται να λάβει η Επιτροπή για να αναγνωρισθούν αμέσως οι περιοχές αυτές ως ζώνες προστασίας;

3. Γνωρίζει η Επιτροπή ότι η Ομοσπονδιακή Δημοκρατία της Γερμανίας (Ομοσπονδιακό Υπουργείο Μεταφορών) και το ομοσπονδιακό κράτος της Βαυαρίας, παραβιάζοντας το άρθρο 4, παρ. 4 της οδηγίας περί διατηρήσεως των αγρίων πτηνών και το άρθρο 6, παρ. 4 της οδηγίας 92/43/ΕΟΚ για τη διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ L 206 της 22.07.1992, σελ. 7. )), σχεδιάζουν να μεταβάλουν το τελευταίο εναπομένον τμήμα ελεύθερης ροής του βαυαρικού Δουνάβεως μεταξύ του Straubing και του Vilshofen σε μια αλυσίδα από υδατοφράκτες;

4. Ποιά μέτρα προτίθεται να λάβει η Επιτροπή για να εμποδίσει την κατασκευή των υδατοφρακτών Ostenhofen και Waltendorf;

5. Προτίθεται η Επιτροπή να κινήσει εις βάρος της Ομοσπονδιακής Δημοκρατίας της Γερμανίας τη διαδικσία προσφυγής λόγω παραβίασης της Συνθήκης σύμφωνα με το άρθρο 169 της Συνθήκης ΕΚ;

Απάντηση της κας Bjerregaard εξ ονόματος της Επιτροπής (30 Σεπτεμβρίου 1996)

1. Η Επιτροπή αντιλαμβάνεται ότι οι βαυαρικές περιοχές «Donau-Tal: Regensburg - Vilshofen» και «Isartal: Gottfried - Plattling einschliesslich Isar-Mόndungsbereich», είναι επιλέξιμες, σύμφωνα με την επιστημονική βιβλιογραφία, ως ζωτικές για τα πτηνά περιοχές, δεν έχουν όμως ακόμη χαρακτηρισθεί ως περιοχές ειδικής προστασίας δυνάμει του άρθρου 4 της οδηγίας 79/409/ΕΟΚ.

2 και 5. Γενικά, ο χαρακτηρισμός περιοχών ειδικής προστασίας σύμφωνα με το άρθρο 4 της οδηγίας 79/409/ΕΟΚ εκ μέρους της Γερμανίας, υπόκειται σε διαδικασία παραβάσεως, επειδή, κατά την άποψη των ορνιθολόγων, την οποία και συμμερίζεται η Επιτροπή, η Γερμανία, και μεταξύ άλλων η Βαυαρία, δεν έχει ακόμη χαρακτηρίσει τις καταλληλότερες περιοχές πτηνών ως περιοχές ειδικής προστασίας.

3. Η Επιτροπή έλαβε γνώση του συγκεκριμένου έργου μέσω πρόσφατης καταγγελίας. Η Επιτροπή θα ζητήσει από τις γερμανικές αρχές περαιτέρω στοιχεία σχετικά με το έργο και τις δυνητικές επιπτώσεις του υπό το πρίσμα της περί πτηνών οδηγίας και της περί ενδιαιτημάτων οδηγίας, γνωρίζοντας ότι η ύπαρξη επιπτώσεων σε ελεύθερης ροής τμήματα του Δουνάβεως δύνανται να δημιουργήσουν σημαντικά προβλήματα για τα προσχωσιγενή δάση, τα οποία θεωρούνται εν μέρει ως υψηλής προτεραιότητας ενδιαιτήματα βάσει της περί ενδιαιτημάτων οδηγίας.

4. Οι περαιτέρω ενέργειες θα εξαρτηθούν από την απάντηση των γερμανικών αρχών στην ως άνω ερώτηση 3.
ΓΡΑΠΤΗ ΕΡΩΤΗΣΗ E-2466/96 υποβολή: Susan Waddington (PSE) προς την Επιτροπή (23 Σεπτεμβρίου 1996)

Θέμα: Μέτρα για το παιδί

Έχοντας υπόψη ότι στην Κοινοτική Ευρώπη ζούν περί τα 120 εκατομμύρια παιδιά, στην προστασία των οποίων η Συνθήκη για την Ευρωπαϊκή Ένωση ουδεμία αφιερώνει διάταξη, καθώς και το γεγονός ότι ένας αυξανόμενος αριθμός παιδιών απειλείται από το φάσμα του κοινωνικού αποκλεισμού,

Έχει προβλεφθεί από την Επιτροπή η θέσπιση προγραμμάτων - ή ο επαναπροσανατολισμός των ήδη υφισταμένων για την προώθηση μέτρων προς δημιουργία καταλλήλων συνθηκών ζωής για τα παιδιά, ανεξάρτητα από το ποιά είναι η κατάσταση των γονιών τους στην αγορά εργασίας;

Απάντηση του κ. Flynn εξ ονόματος της Επιτροπής (16 Οκτωβρίου 1996)

Η ανακοίνωση της Επιτροπής για την οικογενειακή πολιτική ((COM(89) 363 τελικό. )) περιείχε πρόταση τακτικής συνεννόησης σε κοινοτικό επίπεδο η οποία θα έπρεπε να καλύπτει τον αντίκτυπο άλλων κοινοτικών πολιτικών για την οικογένεια, συγκεκριμένα για την προστασία των παιδιών και να λαμβάνει υπόψη δραστηριότητες υπό την αιγίδα του Συμβουλίου της Ευρώπης και άλλων διεθνών οργανώσεων, ιδιαίτερα δραστηριότητες σχετικές με τη Διεθνή Σύμβαση για τα Δικαιώματα του Παιδιού.

Με τη γραμμή του προϋπολογισμού Β3-4100 (οικογενειακή πολιτική), η Επιτροπή χρηματοδοτεί το Ευρωπαϊκό Παρατηρητήριο Εθνικών Οικογενειακών Πολιτικών. Οι ετήσιες εκθέσεις αυτού του παρατηρητηρίου περιέχουν κεφάλαια σχετικά με οικογένειες υπό ένταση, η οποία σημαίνει μεταξύ άλλων κακομεταχείριση παιδιών (που κυρίως λαμβάνει χώρα μέσα στην οικογένεια) και βία στην οικογένεια. Αυτές οι εκθέσεις διαβιβάζονται σε αρμόδια πρόσωπα του πολιτικού και του κοινωνικού τομέα σε όλα τα κράτη μέλη.

Περαιτέρω, ορισμένα σχέδια έχουν συγχρηματοδοτηθεί βάσει της ίδιας γραμμής του προϋπολογισμού, συμπεριλαμβανομένης της έρευνας για την κατάσταση των παιδιών στην Ευρώπη και της υποστήριξης των μη κυβερνητικών οργανώσεων που ασκούν δράση σ'αυτό το πεδίο.

Βάσει της γραμμής του προϋπολογισμού Β3-4103 (φτώχεια και κοινωνικός αποκλεισμός), η Επιτροπή έχει υποστηρίξει ορισμένες πρότυπες ενέργειες και σχέδια που αποσκοπούν να βοηθήσουν τα παιδιά που πλήττονται από τον κοινωνικό αποκλεισμό.

Εντούτοις, οι αρχές των κρατών μελών είναι κυρίως αρμόδιες τόσο για την καταπολέμηση του κοινωνικού αποκλεισμού όσο και για την προώθηση οικογενειακών πολιτικών.
ΓΡΑΠΤΗ ΕΡΩΤΗΣΗ E-2275/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Η κατάσταση στη Μυανμάρ

Τον Ιούνιο του 1996 πέθανε κάτω από περίεργες συνθήκες στις φυλακές της Μυανμάρ ο ελληνικής καταγωγής δανός πρόξενος κ. Nichols. Ο δανός πρόξενος είχε καταδικαστεί από τις βιρμανικές αρχές σε τρία χρόνια φυλάκιση, διότι συνελήφθη με δύο τηλεομοιοτυπικά μηχανήματα (fax), η κατοχή των οποίων στη Μυανμάρ επιτρέπεται μόνο κατόπιν ειδικής άδειας. Οι βιρμανικές αρχές ανέφεραν ότι ο θάνατός του οφείλετο σε παθολογικά αίτια, αλλά αρνήθηκαν κάθε συνεργασία για την διερεύνηση των ακριβών συνθηκών του θανάτου.

Το επεισόδιο αυτό δεν αποτελεί το μοναδικό του είδους στη Μυανμάρ. Η κατάσταση των ανθρωπίνων δικαιωμάτων στη χώρα αυτή επιδεινώνεται συνεχώς. Καθημερινά συλλαμβάνονται από τις βιρμανικές αρχές δεκάδες μέλη του National League for Democracy και η καταναγκαστική εργασία έχει πάρει τεράστιες διαστάσεις.

Τον περασμένο Ιανουάριο (20.01.1996) η Ευρωπαϊκή Επιτροπή πήρε την απόφαση να προβεί σε έρευνα όσον αφορά την καταναγκαστική εργασία και την κατάσταση των ανθρωπίνων δικαιωμάτων στη Μυανμάρ δεδομένου ότι είναι χώρα-δικαιούχος του κοινοτικού συστήματος γενικευμένων προτιμήσεων. Η Δανία από την πλευρά της έχει ήδη προτείνει την κατάρτιση καταλόγου με κυρώσεις που θα μπορούσαν να επιβληθούν από την Ευρωπαϊκή Ένωση.

Καλείται η Ευρωπαϊκή Επιτροπή να με ενημερώσει για την μέχρι τώρα πορεία της διαδικασίας έρευνας που έχει αναλάβει καθώς επίσης και για το πότε σκοπεύει να ολοκληρώσει την διαδικασία αυτή και να προβεί σε συμπεράσματα;

Απάντηση του κ. Marin, εξ ονόματος της Επιτροπής (3 Οκτωβρίου 1996)

Η έρευνα που διεξήγαγε η Επιτροπή, η πρώτη στον τομέα, συνεχίζεται με πλήρη τήρηση των διατάξεων που θέσπισε ο κανονισμός (ΕΚ) αριθ. 3281/94 ((ΕΕ αριθ. L 348 της 31.12.1994. )). Στο σημερινό στάδιο της νομοθετικής και πραγματολογικής ανάλυσης των πρακτικών που έχουν καταγγελθεί, η Επιτροπή δεν είναι σε θέση να προδικάσει το ακριβές χρονοδιάγραμμα της έρευνας και το αποτέλεσμα των ακροάσεων που έχουν ορισθεί για το τέλος του Σεπτεμβρίου. Η Επιτροπή έθεσε ως στόχο της να ενεργήσει όσο το δυνατό ταχύτερα, χωρίς ωστόσο να αμελήσει το καθήκον που έχει να παρακολουθεί στενά τις προβλεπόμενες διαδικασίες. Εν πάσει περιπτώσει, η Επιτροπή εφιστά τη προσοχή του αξιότιμου μέλους του Κοινοβουλίου στο γεγονός ότι η έρευνα που άρχισε αφορά την καταναγκαστική εργασία αποκλείοντας οποιοδήποτε άλλο προβληματισμό και δεν μπορεί να λάβει επίσημα υπόψη άλλα θέματα παραβίασης των δικαιωμάτων του ανθρώπου, όσο καταδικάσιμα και αν είναι.
ΓΡΑΠΤΗ ΕΡΩΤΗΣΗ E-2334/96 υποβολή: Susan Waddington (PSE) προς την Επιτροπή (27 Αυγούστου 1996)

Θέμα: Πορνογραφική τηλεόραση

Γνωρίζει η Επιτροπή ότι «σκληρές» πορνογραφικές ταινίες μεταδίδονται από την Ολλανδία στο ΗΒ από το κανάλι Eurotica;

Τι μέτρα θα λάβει η Επιτροπή για την αντιμετώπιση του προβλήματος αυτού, δεδομένου ότι το άρθρο 22 της Οδηγίας της ΕΕ για τις τηλεοπτικές μεταδόσεις ορίζει ότι τα προγράμματα «δεν αφορούν πορνογραφία»;

Απάντηση του κ. Oreja εξ ονόματος της Επιτροπής (20 Σεπτεμβρίου 1996)

Το θέμα της πορνογραφίας στην τηλεόραση, που έθεσε το Αξιότιμο Μέλος του Κοινοβουλίου, καλύπτεται από το άρθρο 22 της οδηγίας 89/552 ((Οδηγία του Συμβουλίου 89/552/ΕΟΚ της 3ης Οκτωβρίου 1989 σχετικά με τον συντονισμό ορισμένων νομικών, κανονιστικών ή διοικητικών διατάξεων που αφορούν τις τηλεοπτικές εκπομπές (ΕΕ L 298, 17.10.1989). )), το οποίο ορίζει ότι τα κράτη μέλη θα πρέπει να λάβουν τα απαραίτητα μέτρα που θα διασφαλίζουν ότι οι τηλεοπτικές εκπομπές που εκπέμπουν οι τηλεοπτικοί σταθμοί οι οποίοι βρίσκονται υπό τη δικαιοδοσία τους δεν θα περιλαμβάνουν προγράμματα τα οποία θα μπορούσαν να βλάψουν σοβαρά τη σωματική, πνευματική ή ηθική ανάπτυξη των ανηλίκων, ειδικά προγραμμάτα που περιλαμβάνουν πορνογραφία και υπερβολική βία. Το Ηνωμένο Βασίλειο και η Ιρλανδία έχουν λάβει τα απαραίτητα εθνικά μέτρα για την μεταφορά αυτής της διάταξης στο εθνικό τους δίκαιο.

Η Επιτροπή θα εξετάσει μαζί με τις εθνικές αρχές εάν το κανάλι Eurotica συμμορφούται πλήρως προς το θεσμικό πλαίσιο από το οποίο διέπεται.

Η οδηγία ορίζει επίσης ότι τα κράτη μέλη μπορούν να αναστείλουν την αναμετάδοση τηλεοπτικών εκπομπών στην επικράτειά τους σε περίπτωση προφανούς και κατ' επανάληψη παραβίασης των κανόνων που αφορούν την προστασία των ανηλίκων. Μια ειδική διαδικασία προβλέπεται στο άρθρο 2 παράγραφος 2, η οποία κινείται στην περίπτωση που το ενδιαφερόμενο κράτος μέλος ανακοινώνει την πρόθεσή του να αναστείλει την αναμετάδοση των εκπομπών. Αποτελεί ευθύνη της Επιτροπής να διαβεβαιώσει ότι τα μέτρα που λαμβάνονται προς το σκοπό αυτό είναι σύμφωνα με το κοινοτικό δίκαιο. Εντούτοις εναπόκειται στα κράτη μέλη να εκτιμήσουν το θέμα των ηθικών κριτηρίων και τον τρόπο με τον οποίο είναι ενσωματωμένα στα εθνικά συστήματα.

Μέχρι σήμερα η Επιτροπή δεν έχει λάβει καμιά ανακοίνωση από το Ηνωμένο Βασίλειο σχετικά με αυτό το θέμα.
ΓΡΑΠΤΗ ΕΡΩΤΗΣΗ P-2168/96 υποβολή: Susan Waddington (PSE) προς την Επιτροπή (26 Iουλίου 1996)

Θέμα: Aυθαίρετη εισαγωγή και 'κοινοτικοποίηση» λεμονιών αργεντινής προέλευσης

Έγινε γνωστό από αξιόπιστες πηγές ότι μια πολύ μεγάλη ποσότητα λεμονιών αργεντινής προέλευσης έχουν εισαχθεί και εισάγονται αυθαίρετα στην κοινοτική επικράτεια μέσω ισπανικών και πορτογαλικών λιμανιών. Στις χώρες αυτές τα συγκεκριμένα προϊόντα «κοινοτικοποιούνται» με την αυθαίρετη διάθεσή τους στο εμπόριο ως προϊόντα ισπανικής ή πορτογαλικής καταγωγής.

Τέτοιες πρακτικές είναι εξαιρετικά σοβαρές και βλάπτουν τα συμφέροντα της Κοινότητας. Πράγματι, τα προϊόντα άλλων χωρών μελών υφίστανται αθέμιτο ανταγωνισμό λόγω της χαμηλής τιμής των λεμονιών Αργεντινής, το κόστος παραγωγής των οποίων είναι σαφώς κατώτερο των αντιστοίχων ευρωπαϊκών. Επιπλέον δε αποτελούν κίνδυνο για την υγεία των καταναλωτών λόγω της χρησιμοποίησης στην Αργεντινή παρασιτοκτόνων και συντηρητικών τα οποία η Κοινότητα έχει από μακρού ήδη χρόνου κηρύξει εκτός νόμου.

Με βάση τα προαναφερθέντα καλείται η Επιτροπή να απαντήσει:

1) εάν γνωρίζει τις σοβαρές αυτές παραβιάσεις της κοινοτικής νομοθεσίας 7

2) ποιά μέτρα προτίθεται να λάβει η ίδια και ποιά άλλα προτίθεται να ζητήσει από τα κράτη μέλη προκειμένου να τεθεί πάραυτα τέλος στην πρακτική αυτή 7

3) εάν δεν θεωρεί ότι θα πρέπει να προβλέψει κάποια αποζημίωση, έστω και έμμεση, για τους παραγωγούς της Κοινότητας οι οποίοι ζημιώθηκαν τόσο σοβαρά 7

Απάντηση του κ. Fischler εξ ονόματος της Επιτροπής (9 Σεπτεμβρίου 1996)

Η Επιτροπή δεν γνωρίζει τα γεγονότα που ανέφερε το Αξιότιμο Μέλος του Ευρωπαϊκού Κοινοβουλίου. Δεν διαπίστωσε μέχρι στιγμής καμία ανωμαλία όσον αφορά τις ποσότητες που αποτελούν αντικείμενο ποσόστωσης, ούτε σημαντική πτώση της τιμής εισόδου που αφορά τα εν λόγω προϊόντα.

Η Επιτροπή είναι φυσικά πρόθυμη να απευθυνθεί στις ισπανικές και πορτογαλικές αρχές για να εξετάσει την συμβατότητα των εν λόγω εισαγωγών με την κοινοτική νομική έγκριση για να εξασφαλιστεί ενδεχομένως η τήρηση των διατάξεών της από τα ενδιαφερόμενα κράτη μέλη.

Ωστόσο, για να υπάρξει μια εποικοδομητική και αποτελεσματική παρέμβαση της Επιτροπής στις εθνικές αρχές και να διαπιστωθούν οι δυσκολίες που μπορούν να βλάψουν τη λειτουργία της εσωτερικής αγοράς είναι απολύτως αναγκαίο να διευκρινίσει το Αξιότιμο Μέλος του Ευρωπαϊκού Κοινοβουλίου ορισμένες αιτιολογίες αναφέροντας και τα συγκεκριμένα σχετικά στοιχεία πληροφόρησης τα οποία διαθέτει.
ΓΡΑΠΤΗ ΕΡΩΤΗΣΗ E-2522/96 υποβολή: Susan Waddington (PSE) προς την Επιτροπή (25 Σεπτεμβρίου 1996)

Θέμα: Τουριστικά λεωφορεία στη Φλωρεντία

Ο Δήμος της Φλωρεντίας ενέκρινε πρόσφατα μέτρο που αποσκοπεί να περιορίσει την είσοδο τουριστικών λεωφορείων στην πόλη. Το εν λόγω μέτρο προβλέπει την καταβολή διαφοροποιημένου χρηματικού ποσού για την απόκτηση της δυνατότητας εισόδου στο κέντρο της πόλης - εισόδου που εν πάση περιπτώσει επιτρέπεται σε τμήμα μόνο από τα δεκάδες τουριστικά λεωφορεία τα οποία φθάνουν καθημερινώς στις πύλες της Φλωρεντίας. Η ενέργεια αυτή, υπάρχει κίνδυνος να δημιουργήσει διακρίσεις εις βάρος σημαντικής μερίδας των τουριστών για τους οποίους θα είναι αδύνατη η πλήρης υλοποίηση του προγράμματος που καταρτίστηκε σε χρόνο που δεν προβλέπονταν οι περιορισμοί αυτοί. Δεδομένου ότι το ανωτέρω μέτρο ελήφθη στο μέσον της τουριστικής περιόδου χωρίς καμιά προηγούμενη ενημέρωση και επομένως χωρίς να συζητηθεί με τις ενδιαφερόμενες οικονομικές ομάδες και τα γραφεία ταξιδίων 7 έχοντας υπόψη τις ζημίες που προκαλούνται στη φλωρεντινή οικονομία και οι οποίες είναι ήδη αισθητές 7 μπορεί να παρέμβει η Επιτροπή ώστε να επιτραπεί σε όλους τους τουρίστες η πλήρης άσκηση ενός θεμελιώδους δικαιώματος χωρίς να δημιουργούνται διακρίσεις μεταξύ όσων σκοπεύουν να επισκεφθούν την πόλη;

Απάντηση του κ. Παπουτσή εξ ονόματος της Επιτροπής (15 Οκτωβρίου 1996)

Οι πληροφορίες που παρασχέθηκαν από το αξιότιμο μέλος, σχετικά με μέτρα που λήφθηκαν από τη δημοτική αρχή, με σκοπό, τον περιορισμό της πρόσβασης στην πόλη, τουριστικών λεωφορείων, δεν επιτρέπουν την κατάληξη στο συμπέρασμα, ότι υφίσταται δυσμενής διάκριση ή περιορισμός της ελεύθερης κυκλοφορίας κατά τρόπο ασυμβίβαστο προς το κοινοτικό δίκαιο.